SET บ่ายยืนลบ มีแรงเทขายทำกำไรนักลงทุนรอดูผลการประชุมเฟด-BOJ
SET บ่ายยืนลบ อาจมีแรงเทขายทำกำไร นักลงทุนรอดูผลการประชุมเฟดและ BOJ พร้อมให้แนวต้าน 1,490 จุด แนวรับ 1,470 จุด 
20 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (20 ก.ย.) ปรับตัวลง คล้ายตลาดในภูมิภาค โดยรอดูผลการประชุมเฟด และการประชุม BOJ ที่มีขึ้นในวันที่ 20-21 ก.ย.นี้ ขณะที่นักลงทุนก็ได้มีการขายทำกำไรออกมา ส่วนแนวโน้มในช่วงบ่าย คาดตลาดฯยังคงเคลื่อนไหวอยู่ในแดนลบ พร้อมให้แนวต้าน 1,490 จุด แนวรับ 1,470 จุด
นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมาปรับตัวลง สอดคล้องกับตลาดหุ้นอื่นในภูมิภาค เนื่องจากรอดูผลการประชุมธนาคารกลางสหรัฐ (เฟด) และและผลการประชุมธนาคารกลางญี่ปุ่น (BOJ) ในวันที่ 20-21 ก.ย.นี้ รวมถึงนักลงทุนก็ได้มีการขายทำกำไรออกมาด้วย เมื่อดัชนีแตะระดับ 1,480-1,500 จุด ซึ่งน่าจะเป็นนักลงทุนที่ซื้อหุ้นในช่วงขาลงที่ผ่านมา
ส่วนแนวโน้มตลาดหุ้นไทยในช่วงบ่าย คาดว่าตลาดฯน่าจะยังคงเคลื่อนไหวอยู่ในแดนลบ จากรอดูผลการประชุมเฟด หรือถ้อยแถลงของเฟด พร้อมให้แนวต้าน 1,490 จุด แนวรับ 1,470 จุด
บล.ธนชาตระบุในบทวิเคราะห์ (20 ก.ย.) ว่าSET ภาคเช้าปรับสูงขึ้นต่อเนื่อง 5 วันติดต่อกัน เริ่มมีแรงขายทำกำไรกลับเข้ามาตั้งแต่เปิดตลาด และ SET ไม่สามารถยืนได้เหนือเส้นค่าเฉลี่ย 1 เดือนที่ 1,488 จุด ได้ ทั้งนี้ถ้าพิจารณาจาก 1) แนวโน้มการปรับขึ้นดอกเบี้ย Fed ช่วงปลายปีนี้ 2) Valuation ของ SET ที่อยู่ในโซน “ไม่ถูก” และ 3) SET ไม่สามารถยืนได้เหนือ 1,470 จุด วันนี้ (ดูกราฟด้านล่าง) ต้องระวังแรงขายเพิ่มขึ้นโดยจะมีแนวรับถัดไปที่ 1,440 (EMA 200 วัน) และจุดต่ำสุดเดิมที่ 1,410 จุด ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
JAS   มูลค่าการซื้อขาย 2,653.94 ล้านบาท ปิดที่   7.25 บาท เพิ่มขึ้น 0.05 บาท
TRUE  มูลค่าการซื้อขาย 1,451.73 ล้านบาท ปิดที่   7.25 บาท  ลดลง 0.30 บาท
PTT   มูลค่าการซื้อขาย 1,237.68 ล้านบาท ปิดที่ 325.00 บาท  ลดลง 4.00 บาท
SCC   มูลค่าการซื้อขาย   892.48 ล้านบาท ปิดที่ 520.00 บาท  ลดลง 4.00 บาท
SCB   มูลค่าการซื้อขาย   815.02 ล้านบาท ปิดที่ 150.50 บาท  ลดลง 2.00 บาท
                